作者:嚴參
標題:沁園春
內容:曰歸去來，歸去來兮，吾將安歸。但有東籬菊，有西園桂，有南溪月，有北山薇。蜂則有房，魚還有穴，蟻有樓臺獸有依。吾應有、雲中舊隱，竹裡柴扉。人間徵路熹微。看處處丹楓白露晞。況寒原衰草，牛羊來下，淡煙秋水，鱸鱖初肥。自笑平生，頹然骨相，只合持竿坐釣磯。都休也，對西風無語，落日斜暉。